KOMMISSIONENS BESLUTNING af 16. oktober 1996 om bemyndigelse af medlemsstaterne til at indrømme undtagelser fra visse bestemmelser i Rådets direktiv 77/93/EØF for kartofler, dog ikke til udplantning, med oprindelse i Republikken Senegal (96/618/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved direktiv 96/14/EF (2), særlig artikel 14, stk. 1,

under henvisning til anmodning fra Frankrig, og

ud fra følgende betragtninger:

Ifølge direktiv 77/93/EØF må kartofler, dog ikke til udplantning, med oprindelse i Republikken Senegal principielt ikke føres ind i Fællesskabet på grund af risikoen for at indslæbe kartoffelsygdomme, der er ukendte i Fællesskabet;

oplysninger, som Senegal har givet, og som er indsamlet ved et officielt besøg af tjenestemænd fra Kommissionen i landet i 1996, har vist, at der er god grund til at tro, at kartofler kan dyrkes i Senegal under tilfredsstillende sundhedsbetingelser, og at der ikke for tiden er nogen kilder til indslæbning af eksotiske kartoffelsygdomme; Senegal har desuden indført tilstrækkelige sundheds- og kvalitetsnormer i landets kartoffelavl;

Frankrig har erklæret, at indførslen af kartofler, dog ikke til udplantning, med oprindelse i Senegal kun vil omfatte en begrænset mængde i en begrænset tid;

Kommissionen vil påse, at Senegal stiller alle nødvendige tekniske oplysninger til rådighed, så plantesundhedssituationen med hensyn til kartoffelproduktionen i Senegal kan bedømmes;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

1. Medlemsstaterne bemyndiges til på de i stk. 2 angivne betingelser at indrømme undtagelser fra artikel 4, stk. 1, i direktiv 77/93/EØF med hensyn til de forbud, der henvises til i del A, punkt 12, i direktivets bilag III for kartofler, dog ikke til udplantning, med oprindelse i Senegal.

2. Følgende særbetingelser skal være opfyldt:

a) der må ikke være tale om læggekartofler

b) kartoflerne skal være avlet i Senegal direkte af læggekartofler, der er certificeret i en af medlemsstaterne og indført til Senegal udelukkende fra medlemsstaterne

c) de skal være behandlet for at hindre deres spireevne, undtagen for nye kartoflers vedkommende

d) de skal være avlet i områder, der vides at være fri for Synchytrium endobioticum (Schilbersky) Percival (alle racer undtagen race 1, den almindelige europæiske race), og der må ikke have været iagttaget symptomer på Synchytrium endobioticum (Schilbersky) Percival hverken på produktionsstedet eller i dets umiddelbare nærhed siden begyndelsen af en relevant periode

e) - de skal være avlet i områder, hvor Pseudomonas solanacearum (Smith) Smith ikke vides at forekomme, og

- de skal ved henholdsvis kontrol i vækstperioden eller test af jord eller planteprøver være fundet fri for følgende skadegørere: Globodera pallida (Stone) Behrens, Globodera rostochiensis (Wollenweber) Behrens, Clavibacter michiganensis (Smith) Davis et al. ssp. sepedonicus (Spieckermann et Kotthoff) Davis et al., Pseudomonas solanacearum (Smith) Smith, kartoffelknoldviroid, kartoffelstolburmykoplasma og Synchytrium endobioticum (Schilbersky) Percival. Kommissionen skal efter anmodning have adgang til resultaterne af sådan kontrol og test

f) der gennemføres fortsat regelmæssig, planlagt overvågning af kartofler, der indføres til Senegal, og lægge- og spisekartofler, der sælges i Senegal, ved undersøgelse og test af repræsentative prøver efter videnskabeligt anerkendte metoder for Clavibacter michiganensis (Smith) Davis et al. ssp. sepedonicus (Spieckermann et Kotthoff) Davis et al., Pseudomonas solanacearum (Smith) Smith og kartoffelknoldviroid

g) de skal være håndteret med maskiner, som er forbeholdt disse kartofler, eller som er blevet desinficeret på passende vis hver gang, de har været brugt til andre formål

h) de skal være pakket i nye sække eller i containere, som er blevet desinficeret på passende vis, og der skal på hver sæk eller container anbringes en officiel etiket med de oplysninger, der beskrives i bilaget

i) inden kartoflerne udføres, skal de være befriet for jord, blade og andet planteaffald

j) planter, der er bestemt til Fællesskabet, skal ledsages af et plantesundhedscertifikat, som er udstedt i Senegal efter artikel 7 i direktiv 77/93/EØF på grundlag af den i samme direktiv omhandlede undersøgelse og særlig frihed for de i litra e) nævnte skadegørere.

Certifikatet skal i rubrikken »Supplerende erklæring« være forsynet med angivelsen:

»Denne sending opfylder betingelserne i beslutning 96/618/EF«

k) kartoflerne skal føres ind via indgangssteder beliggende på en medlemsstats område, der gør brug af undtagelsen, og som er udpeget med henblik på denne undtagelse af den pågældende medlemsstat

l) inden kartoflerne føres ind i Fællesskabet, skal importøren officielt underrettes om betingelserne i litra a) til l); den pågældende importør skal i tilstrækkeligt god tid give de officielle ansvarlige organer i indførselsmedlemsstaten meddelelse om indførslen, og denne medlemsstat oplyser derpå Kommissionen om indholdet af meddelelsen med angivelse af:

- materialetype

- mængde

- indførselsdato og bekræftelse af indgangsstedet

m) undersøgelserne i henhold til artikel 12 i direktiv 77/93/EØF skal foretages af de i nævnte direktiv omhandlede officielle, ansvarlige organer. Uden at kontrollen i henhold til artikel 19a, stk. 3, andet led, første valgmulighed, derved tilsidesættes, skal Kommissionen træffe beslutning om, i hvilket omfang kontrollen i henhold til direktivets artikel 19a, stk. 3, andet led, anden valgmulighed, skal integreres i kontrolprogrammet i henhold til direktivets artikel 19a, stk. 5, litra c)

n) medlemsstater, der gør brug af undtagelsen, skal, hvis det er relevant, i samarbejde med indførselsmedlemsstaten sikre, at der udtages mindst to prøver på 200 knolde af hver sending kartofler på 50 tons eller en del deraf, der er indført i henhold til denne beslutning, til officiel undersøgelse for Pseudomonas solanacearum, jf. karantæneprocedure nr. 26 for Pseudomonas solanacearum, der er fastlagt af Plantebeskyttelsesorganisationen for Europa og Middelhavsområderne (EPPO) (3), eller en anden procedure, der er godkendt efter proceduren i artikel 16a i direktiv 77/93/EØF, og, for så vidt angår Clavibacter michiganensis ssp. sepedonicus, efter den fastsatte EF-metode til påvisning og diagnosticering af Clavibacter michiganensis ssp. sepedonicus; hvis der foreligger mistanke, skal partierne holdes adskilt under officiel kontrol og må først afsættes eller anvendes, når det er fastslået, at der ikke er påvist tilstedeværelse af Clavibacter michiganensis ssp. sepedonicus eller Pseudomonas solanacearum ved disse undersøgelser.

Artikel 2

Medlemsstaterne underretter de øvrige medlemsstater og Kommissionen, hvis de gør brug af bemyndigelsen. Inden den 1. september 1997 giver de Kommissionen og de øvrige medlemsstater oplysninger om de mængder, der er indført efter denne beslutning i løbet af 1996/97-indførselsperioden, og inden den 1. september 1998 om de mængder, der er indført efter denne beslutning i løbet af 1997/98-indførselsperioden, samt inden disse datoer en udførlig teknisk rapport for henholdsvis 1996/97 og 1997/98 om den officielle undersøgelse, der omhandles i artikel 1, stk. 2, litra m). Der skal tilstilles Kommissionen kopi af plantesundhedscertifikaterne.

Artikel 3

1. Den i artikel 1 givne bemyndigelse gælder i tiden fra den 1. december 1996 til den 30. april 1997 og fra den 1. december 1997 til den 30. april 1998.

2. Bemyndigelsen tilbagekaldes, såfremt betingelserne i artikel 1, stk. 2, har været utilstrækkelige til at hindre indslæbning af skadegørere eller ikke er blevet opfyldt.

Artikel 4

Denne beslutning er rettet til medlemsstaterne.

Udfærdiget i Bruxelles, den 16. oktober 1996.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 68 af 19. 3. 1996, s. 24.

(3) Bulletin OEPP/EPPO, 20, 255-262 (1990).

BILAG

OPLYSNINGER, DER KRÆVES PÅ ETIKETTEN

(som omhandlet i artikel 1, stk. 2, litra h))

1. Navn på den myndighed, der udsteder etiketten

2. Navn på eksportørorganisationen, hvis dette foreligger

3. Angivelsen »Senegalesiske kartofler til konsum«

4. Sort

5. Produktionssted (navnet på planteværnskontoret i den region, hvor produktionsstedet ligger, bør nævnes)

6. Størrelse

7. Deklareret nettovægt

8. Angivelsen »I henhold til EF-krav 1996«

9. Et trykt eller stemplet mærke på vegne af den senegalesiske planteværnsmyndighed

10. Et særligt kendetegn for partiet, f.eks. en kode, et mærke eller en andet letlæselig angivelse udvendig på partiet.